Lone Møller (S), 2004-11-17:
Alle har brug for medicin i løbet af livet, og alle har fortjent at få den bedste og den billigste medicin til at lindre deres sygdom.
Med det her lovforslags regler om medicintilskud mener jeg, at vi får et system, der er til gavn for alle.
De offentlige udgifter vil falde frem for at fortsætte den stigning, vi har set i de seneste år.
Den enkelte patients udgifter til medicin vil formentlig falde, og de enkelte virksomheder vil opleve et mere gennemsigtigt marked med friere konkurrence og færre administrative byrder.
Lovforslaget er afslutningen på en længere proces, der har været præget af bred enighed om resultatet.
Det er en udløber af en betænkning, som hedder 1444, om medicintilskud og rigtig anvendelse af lægemidler.
Både patientforeninger, industrien, myndigheder, læger og apoteker deltog i arbejdet og kunne bakke op om anbefalingerne.
Efter fjernelse af, jeg må sige, et par af regeringens mest ideologiske knaster kom vi i de efterfølgende politiske forhandlinger frem til en bred politisk aftale med opbakning af alle Folketingets partier.
Processen og den brede tilslutning peger på, at vi har fundet en god løsning, der giver bedre vilkår for borgere, virksomheder og den offentlige økonomi.
Aftalen inddrager desuden apotekerne mere aktivt i sundhedsvæsenet samt garanterer flere penge til forskning i lægemidler, for betænkningen handler ikke kun om medicintilskud.
Titlen indeholder også hensigten om rigtig anvendelse af lægemidler.
Desværre er det et område, vi ved meget lidt om.
Derfor har vi også sørget for at sætte gang i forskningen for at få mere viden om, hvordan det går, om patienterne følger lægens anvisninger, og hvad der sker, når de ikke gør det.
Med den viden i hånden vil vi kunne sikre en langt bedre indsats for, at den rigtige pille kommer i den rigtige mund på det rigtige tidspunkt og i den rigtige dosis.
Det er nemlig et rigtig, rigtig godt princip.
Socialdemokraterne lader sig dog ikke blænde af, at der er enighed, at alle synes, at det her er godt.
Det, der er vigtigt for os, er, at patienterne til enhver tid kan være sikre på, at tilskuddet bliver givet til et lægemiddel, som også er sikret.
Vi har i de sidste dage fået nogle henvendelser fra bl.a. Dansk Epilepsiforening, og jeg har i hvert fald en del kendskab til, hvordan det foregår.
Derfor vil Socialdemokraterne under udvalgsarbejdet kigge på, om vi kunne få indført samme regler, som de har i nogle af de andre nordiske lande, så bl.a. epilepsimedicin er undtaget, så den medicin, som lægen udskriver, er den medicin, patienten skal have.
Det vil vi kigge på i udvalget.
Der er også nogle ting, der har sneget sig ind i lovforslaget, som ikke har været behandlet hverken i betænkningen eller i de forhandlinger, vi har haft i ordførerkredsen, nemlig noget om en ankeinstans, hvis det er, at man føler, at man ikke er blevet særlig godt behandlet.
Det vil vi også gerne kigge på i udvalgsarbejdet.
Men alt i alt synes vi, at det her er et skridt på vejen til at sige, at Danmark er i front, at vi gerne vil være med til at give den bedst mulige medicin til den bedste pris, og at borgerne må indstille sig på, at de måske ikke lige kan få den grønne pille, men at de får den røde, og at den er nøjagtig lige så god, og at det er den, de får tilskud til.
Vi synes, det er vigtigt, at vi fremover tager den diskussion.
Det er ikke, om vi giver tilskud til en anden medicin, som måske er dyrere.
Socialdemokratiet kan støtte forslaget, men har en del spørgsmål i udvalget.